**Interior**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zice corbul negru,

Negru ca un hau:

– Tu de ce iertării

Nu pleci capul tău?

– N-am spurcat fântână,

N-am răpit lăicer,

Corbule, iertare

Eu de ce să-ţi cer?

Zice corbul negru,

Corbul uneori:

– Sus de ce ţii capul,

De ce nu-l cobori?

– N-am ucis pe nimeni,

Numai am născut,

De ce-aş merge oare

Gârbov şi scăzut?

Vine corbul, suflă

Într-un colţ de nai,

Întrebând ironic:

„Tot mai cânţi? Ei, hai!”

– Cum să nu-mi cânt draga

Şi izvorul clar?

N-am ucis pe nimeni,

Nici pe tine chiar!

Zice corbul negru,

Cel în mine stând,

Câte vrei şi nu vrei

Zice ani la rând.

Şi eu ani de-a rândul

Zic înverşunat

C-am să-l dau afară

Şi-ncă nu l-am dat.

\* \* \*

Ascultă, mulgătorule de zăr

Şi cocoşatule sub temenele!

Eu ştiu că stai ca viermele în măr

În miezul vorbei şi suflării mele.

Eu ştiu. Deşi-al minciunii păr rărit

Îl prinzi abil în vreo locală spelcă

Şi cânţi şiragul chiar, de mărgărit,

Şi-ţi pui şi vechea doină ca pestelcă.

O Iuda eşti! Cu Iuda te compar

Ce, după ce mi-ai pustiit şi cina,

Iubirii mele ce-o urăşti barbar

Ca unei boli îi pipăi lung pricina.

Mi-o dai şi la roentgen din când în când

Şi-i cercetezi şi măduva şi coasta.

Iar eu mai cânt de maică şi pământ

Se cere oare voie pentru asta?!

Iar eu mai cânt! Nimica alt’ nu cer!

Iar eu mai cânt de lumea cea frumoasă

Sub trandafirul grijilor, din cer,

Cu lumânarea liniştii pe masă.

De pace dornic sunt şi de târziu,

Ci flacăra se-agită a curmare.

Ascultă, omuleţule, eu ştiu,

Eu ştiu că tu îmi sufli-n lumânare.